Groot oorwinning vir Clermont teen Kanadese | Maroela Media
Die Kanadese Uitnodigingspan het 'n tweede groot drag slae op sy Franse toer op die lyf geloop.
Die Top14-klub Clermont Auvergne het die toerspan met 54-15 afgeransel, nadat hy in sy eerste toerwedstryd met 17-47 teen die Franse kampioen, Castres Olympique, slae gekry het. Clermont was die vorige kampioen.
Die Kanadese toetsspeler Guiseppe du Toit (binnesenter) het met 'n doelskop en 'n strafdoel geslaag.
Die toer was deel van Kanada se voorbereiding vir die vierhoekige heruitdun, met die oog op aanstaande jaar se Rugbywêreldbeker-toernooi, wat in November in Marseille, Frankryk, op rondomtaliegrondslag uitgespook word.
Kanada, Duitsland en Hongkong het reeds hul plekke in die heruitdun bespreek. Die vierde deelnemer word Saterdag in Windhoek bepaal, waar Namibië om Rugby Afrika se Goue Beker teen Kenia kragte meet.
Die wenner dring regstreeks tot die toernooi in Japan deur, en die verloorder (Afrika se naaswenner) kry nóg 'n kans in Marseille.